– Vi frykter altfor lite egg til påske
Vi fikk så vidt sikret alle syv slag til jul. Egg-pyntingen til påske kan det bli verre med. All ære til de gamle hønene som verpet for harde livet før jul – men eggkrisen er ennå ikke avblåst. Det er faktisk verre enn før – og det noen dager før påsken, også kjent som eggets høytid. – Løpet er kjørt for påsken, sa leder for Kjøtt- og fjærfebransjens Landsforbund, Bjørn Ole Juul-Hansen til avisen Nationen torsdag formiddag. En annen som ser tiden renne ut, er dagligvaregiganten Coop. De krever at det tas umiddelbare grep. – Vi frykter at det blir altfor lite egg til påske og at vi risikerer tomme butikkhyller hos alle dagligvarekjeder om det ikke umiddelbart tas grep, sier kommunikasjonsdirektør Harald Kristiansen til VG. – Hvilke egg kan gå først? – I dyrtiden ser vi at kundene handler de billigste, det ser vi også med egg. Så vi frykter at det er de billigste som tømmes først. Nortura, som skal sikre egg til folket, er i hardt vær etter å ha blitt saksøkt for eggmangel. Fredag avgjøres det om tingretten pålegger dem å levere nok egg. Advarer mot hamstring – Kan det bli egg-rasjonering? – Vi prøver å unngå å havne i en situasjon der vi begrenser antall pakker til kunder. Hvis alle handler normalt håper vi det ikke blir helt tomt i perioder. Kristiansen skulle gjerne sett mirakler skje – men deres høner legger stadig kun ett egg per dag. Likevel, det ene egget hos de mange hønene sikrer jevn flyt inn til butikkene, forsikrer han. Også REMA 1000 og Kiwi har eggmanko:  Kristiansen vil ha svar på hvordan vi havner i en situasjon der tomme egghyller kan bli et scenario. Særlig når landbruksministeren har vært tydelig på at egg til forbruker skal leveres før man leverer egg til industri.  For et år siden var det derimot helt motsatt: Da var det overskudd på 2600 tonn – og bønder fikk betalt per høne som ikke verpet. Det er Nortura som er markedsregulator og som har ansvar for å beregne riktig. – Coop forventer nå at markedsregulator følger regelverket og prioriterer egg til forbruker. Det produseres nok egg i Norge til å dekke forbrukernes behov for egg i butikk, mens da må det skje en hurtig endring. Kiristansen mener det også er på tide å se på om dette systemet i det hele tatt fungerer: – Situasjonen vi nå er i kan hverken vi, kundene våre eller bøndene leve med. Det er et politisk ansvar å sørge for at landbrukspolitikken fungerer. Vi må unngå lignende situasjoner i fremtiden. – Nortura, prioriterer dere norske forbrukere? – Alle egg går til den norske forbrukeren, enten som et ferdigprodukt eller i kartong, sykehus eller restaurant. Nortura har i ukene før påsken avkortet all leveranse av konsumegg til eggproduktfabrikken. Da går alt til dagligvare og storkjøkkenmarkedet. Det er vanlig praksis for fabrikken vår på Revetal å ta ned sin produksjon før høytidene hvis det er behov. Vi mener bestemt at vår håndtering av situasjonen er i tråd med forskriften, sier kommunikasjonsrådgiver Matilda Aronsson i Nortura. – Hvordan kan eggmangel i det hele tatt skje i Norge? – Større sykdomsutbrudd i Europa, har sammen med svak kronekurs, gjort at flere aktører kjøper mer norske egg enn normalt. I tillegg har salget økt noe i dagligvaremarkedet. – Mener dere bare at det er de ytre faktorene, eller har dere regnet feil her? – Salget for 2023 ble 1,2 prosent høyere enn prognosene. Etterspørselen var litt høyere enn Totalmarked prognoserte.   – Hvordan skal norske forbrukere stole på at dere klarer å beregne riktig fremover? – Dette er første gangen vi har underskudd på egg på 15 år. Hvis du søker på egg i oversikten under, ser du at dette er en av varene som har økt minst i pris de siste par årene. I fjor våres var det faktisk en av få varer som ble billigere:
Dagligvarekjedene Coop, REMA 1000 og KIWI rapporterer om eggmanko Coop krever umiddelbare grep for å sikre nok egg til påske Nortura, som er ansvarlige for eggtilførsel, har blitt saksøkt for eggmangel